སློབ་མའི་བསམ་བློ་དང་བརྩེ་དུང་འཕེལ་རྒྱས་སུ་གཏོང་བར་རྩོམ་རིག་སློབ་གསོ་དགོས་པ་ཡིན།རྩོམ་རིག་ནི་མིའི་རིག་པ་ཡིན་ཏེ།དེས་མི་གཤིས་དང་མི་ཆོས།མིའི་དབང་ཆ་དང་མི་ཚེ་བཅས་མཚོན་པར་མ་ཟད།མིས་རང་བྱུང་ཁམས་ལ་ངོས་འཛིན་བྱས་པའི་ངོས་ཟིན་རང་བརྩེ་དུང་མཚོན་པ་ཡིན།སློབ་མས་མི་ཚེ་དང་རང་བྱུང་ཁམས་ལ་ངོས་འཛིན་བྱེད་པར་རྩོམ་རིག་གིས་གནམ་ས་གསར་བ་ཞིག་གི་སྒོ་ཕྱེ་ཐུབ་པ་ཡིན་ཞིང་།བདེན་པ་དང་བཟང་བ།མཛེས་པ་བཅས་ལ་དཔྱད་མྱོང་བྱེད་པའི་མཛེས་རྟོག་གི་གནས་ཤིག་བཀོད་དེ།བློ་རབ་ཏུ་སྦྱོང་བ་དང་།མི་གཤིས་འཐུས་ཚང་དུ་གཏོང་བའི་སྒྱུ་རྩལ་གྱི་ཁོར་ཡུག་ཅིག་བསྐྲུན་ཐུབ་པ་ཡིན།